Polisielid gewond, rower doodgeskiet by drankwinkel | Netwerk24
Deur Alet van der Walt 01 Maart 2021 17:44
Brig. Motantsi Makhele, polisiewoordvoerder, sê volgens 'n voorlopige polisieondersoek het sewe mans die drankwinkel Sondag om 11:30 binnegestorm en die eienaars van die Craib Liquor Store met 'n vuurwapen aangehou en van 'n onbekende bedrag kontant beroof.
Werknemers van 'n supermark langs die drankwinkel het blykbaar gille gehoor en 'n noodknoppie gedruk.
'n Polisielid wat die omgewing van die inkopiesentrum te voet gepatrolleer het, het gesien hoe 'n groep mans by die drankwinkel uitstorm.
Veiligheidswagte van Shepherd Alarms het intussen op die alarm gereageer en hulle na die sentrum gehaas.
'n Oor-en-weer-skietery het uitgebreek en die polisielid is in die borskas en arm gewond, waarna die veiligheidswagte 'n rower geskiet het.
Een van die rowers het glo probeer om in die veiligheidsmaatskappy se patrolliemotor te vlug.
Die gewonde rower is op pad na die Bongani-hospitaal dood.
Makhele sê die polisie ondersoek klagte van sakeroof en poging tot moord.
Enigiemand met inligting kan speurkonst. Pitso Matsie van die eenheid vir triomisdade by 060 985 9330 bel of die Stopmisdaadnommer 08600 10111 skakel.
• Inwoners beweer agt Chinese burgers, wat vroeër vanjaar in 'n huis in dieselfde gebied in hegtenis geneem, is dieselfde groep wat by die jongste voorval betrokke was. Die mans is in Januarie in hegtenis geneem nadat op meer as R2 miljoen se nagemaakte drank en sigarette beslag gelê is. Hulle is intussen op borgtog vrygelaat.